ddrg/super_eurlex huggingface dataset:
KIRJALLINEN KYSYMYS E-0017/02 esittäjä(t): Marie Isler Béguin (Verts/ALE) komissiolle. Turkin ja Armenian välisen sovintokomitean toimivaltuudet.



Virallinen lehti nro 172 E , 18/07/2002 s. 0125 - 0125



KIRJALLINEN KYSYMYS E-0017/02 esittäjä(t): Marie Isler Béguin (Verts/ALE) komissiolle (21. tammikuuta 2002) Aihe: Turkin ja Armenian välisen sovintokomitean toimivaltuudet Laajentumisesta vastaava komission jäsen Günter Verheugen ilmoitti Euroopan parlamentissa 24. lokakuuta 2001 pitämässään Turkkia koskeneessa puheessa, että komissio oli hyvin ilahtunut siitä aloitteesta, jonka kansalaisyhteiskunta oli näissä molemmissa maissa (Armeniassa ja Turkissa) äskettäin tehnyt ja jonka tavoitteena oli koota yhteen ihmisiä näistä molemmista maista ja puolueettomien tutkijoiden avulla tutkia ja työstää surullista menneisyyttä. Komissio julkaisi 13. marraskuuta 2001 neljännen kertomuksensa Turkin edistymisestä liittymisen valmistelussa. Tässä kertomuksessa komissio toteaa, että on perustettu epävirallinen Turkin ja Armenian välinen sovintokomitea, jonka tarkoituksena on edistää näiden maiden välistä vuoropuhelua ja keskinäistä yhteisymmärrystä talouden, matkailun, kulttuurin, opetuksen, tutkimuksen, ympäristön ja viestinnän aloilla. Koskevatko nämä kaksi tekstiä Turkin ja Armenian välistä sovintokomiteaa, jonka perustaminen julkistettiin heinäkuussa 2001? Kumpaa yllä mainituista määritelmistä, joiden tavoitteet ovat täysin erilaiset, on pidettävä oikeana, ja käsitteleekö sovintokomitea historiallisia kysymyksiä? Onko komissio samaa mieltä siitä, että määritelmää on täsmennettävä, erityisesti kun on kyse Euroopan unionin ja sen yhteistyökumppanien välisistä suhteista? Aikooko komissio selventää kantaansa ja korjata sitä? Günter Verheugenin komission puolesta antama vastaus (18. helmikuuta 2002) Komissio tukee kaikkia kansalaisyhteiskunnan aloitteita Armenian ja Turkin välisen vuoropuhelun ja keskinäisen ymmärryksen edistämiseksi. Juuri tätä laajentumisesta vastaava komission jäsen tarkoitti 24. lokakuuta 2001 parlamentissa pitämässään puheessa, jossa hän totesi, että komissio oli hyvin ilahtunut kansalaisyhteiskunnan äskettäisistä aloitteista molempien maiden ihmisten kokoamiseksi yhteen. Turkin ja Armenian välinen sovintokomitea mainittiin tässä yhteydessä. Samalla lisättiin, että sen pitäisi johtaa sovinnon ja keskinäisen luottamuksen edistämiseen. Tämä kanta toistettiin 13. marraskuuta 2001 julkaistussa, Turkkia koskevassa komission määräaikaiskertomuksessa(1), jossa mainitaan Turkin ja Armenian välisen sovintokomitean perustaminen. Tässäkin yhteydessä viitattiin vuoropuhelun ja keskinäisen ymmärryksen edistämiseen talouden, matkailun, kulttuurin, koulutuksen, tutkimuksen, ympäristön ja tiedotusvälineiden alalla. Komissio haluaa kiinnittää arvoisan parlamentin jäsenen huomion siihen, että Turkin ja Armenian välinen sovintokomitea on nyttemmin käytännössä lopettanut toimintansa, kun Armenian edustajat vetäytyivät siitä 12. joulukuuta 2001. (1) KOM(2001) 700 lopullinen.
KIRJALLINEN KYSYMYS E-0710/02 esittäjä(t): Brian Simpson (PSE) komissiolle. Warringtonissa, Yhdistyneessä kuningaskunnassa sijaitsevan Smurfit Corrugated -yrityksen suunniteltu lopettaminen.



Virallinen lehti nro 172 E , 18/07/2002 s. 0224 - 0224



KIRJALLINEN KYSYMYS E-0710/02 esittäjä(t): Brian Simpson (PSE) komissiolle (15. maaliskuuta 2002) Aihe: Warringtonissa, Yhdistyneessä kuningaskunnassa sijaitsevan Smurfit Corrugated -yrityksen suunniteltu lopettaminen Voiko komissio kiireellisesti tutkia Warringtonissa, Yhdistyneessä kuningaskunnassa sijaitsevan Smurfit Corrugated -yrityksen suunniteltua lopettamista? Tämä monikansallinen, 16 000 eurooppalaista työntekijää työllistävä yritys ei ole vielä neuvotellut työntekijöidensä kanssa, kieltäytyy kutsumasta koolle yritysneuvostoa ja saattaa käyttää lopettamisesta syntyviä säästöjään investointeihin toiseen tehtaaseen. Voiko komissio taata, että kaikkia Euroopan unionin direktiivejä ja asetuksia noudatetaan ja että yritys ryhtyy mielekkäisiin neuvotteluihin työntekijöiden kanssa? Anna Diamantopouloun komission puolesta antama vastaus (19. huhtikuuta 2002) Komissio muistuttaa mieliin, että yritysten sulkemisten yhteydessä työntekijöiden edustajien kanssa käytävistä tiedottamis- ja kuulemismenettelyistä säädetään monissa yhteisön direktiiveissä, erityisesti työntekijöiden joukkovähentämistä koskevan jäsenvaltioiden lainsäädännön lähentämisestä 20. heinäkuuta 1998 annetussa neuvoston direktiivissä 98/59/EY(1) sekä eurooppalaisen yritysneuvoston perustamisesta tai työntekijöiden tiedottamis- ja kuulemismenettelyn käyttöönottamisesta yhteisönlaajuisissa yrityksissä tai yritysryhmissä 22. syyskuuta 1994 annetussa neuvoston direktiivissä 94/45/EY(2). Lisäksi parlamentti ja neuvosto hyväksyivät vastikään 11. maaliskuuta 2002 direktiivin 2002/14/EY(3) asiaa koskevan yhteisön lainsäädännön täydentämiseksi. Kaksi ensiksi mainittua direktiiviä on saatettu osaksi jäsenvaltioiden kansallista lainsäädäntöä. Jäsenvaltioiden toimivaltaisten viranomaisten on määriteltävä kunkin tapauksen osalta erikseen, sovelletaanko direktiivejä asianmukaisesti ja tehokkaasti. (1) EYVL L 225, 12.8.1998. (2) EYVL L 254, 30.9.1994. (3) EYVL L 80, 23.3.2002.
KIRJALLINEN KYSYMYS E-0610/02 esittäjä(t): Cecilia Malmström (ELDR) komissiolle. Komission asiakirjarekisteri.



Virallinen lehti nro 172 E , 18/07/2002 s. 0219 - 0219



KIRJALLINEN KYSYMYS E-0610/02 esittäjä(t): Cecilia Malmström (ELDR) komissiolle (6. maaliskuuta 2002) Aihe: Komission asiakirjarekisteri Asetuksessa 1049/2001(1) olevassa 11 artiklassa säädetään, että kunkin toimielimen on laadittava asiakirjarekisteri, joka on yleisön käytettävissä. On myös päätetty, että viittaukset asiakirjoihin kirjataan rekisteriin viipymättä. Rekisterin on määrä olla käytettävissä viimeistään 3. kesäkuuta 2002. Komission asiakirjoista ei nykyisin ole olemassa keskitettyä rekisteriä. Tämän vahvistaa myös pääsihteeri O'Sullivan 19. helmikuuta 2002 Internet-sivulla euobserver. com. Komission 5. joulukuuta 2001 tekemän päätöksen 8 artiklan 1 kohdassa todetaan, että rekisteriä laajennetaan vähitellen. Kysyn siksi: tuleeko täydellinen rekisteri komission julkisista ja muista asiakirjoista olemaan yleisön käytettävissä ennen 3. kesäkuuta 2002? Missä määrin rekisterin asteittainen laajentaminen on sopusoinnussa asetuksen 11 artiklan 3 kohdan kanssa, jossa tarkoitettaneen, että rekisterin on oltava täydellinen kesäkuussa? (1) EYVL L 145, 31.5.2001, s. 43. Romano Prodi komission puolesta antama vastaus (23. huhtikuuta 2002) Komissio vakuuttaa arvoisalle parlamentin jäsenelle, että 3. kesäkuuta 2002 mennessä on käytettävissä asiakirjarekisteri, johon yleisö pääsee Internetin kautta. Rekisteri sisältää ensisijaisesti lainsäädäntöasiakirjat, siten kuin ne on määriteltynä Euroopan parlamentin, neuvoston ja komission asiakirjojen saamisesta yleisön tutustuttavaksi 30. toukokuuta 2001 annetun Euroopan parlamentin ja neuvoston asetuksen (EY) N:o 1049/2001(1) 12 artiklan 2 kohdassa. Aluksi rekisterissä on viitetiedot 1. tammikuuta 2001 alkaen komissiolle toimitetuista SEC-, KOM- ja C-asiakirjoista. Ohjesivulla kerrotaan yleisölle, miten asiakirja haetaan. Jos haluttu asiakirja on julkaistu, rekisteristä on linkki julkaisutoimiston maksuttomaan EUR-Lex -tietokantaan (http://europa. eu. int/eur-lex/fi/index. html). Komissio aikoo laajentaa rekisteriä vähitellen. Vähittäinen laajentaminen ei ole ristiriidassa asetuksen (EY) N:o 1049/2001 11 artiklan kanssa, sillä kyseisessä artiklassa ei säädetä kunkin toimielimen rekisterin sisällöstä. Komission mielestä asiakirjarekisterit ovat hyödyllisiä autettaessa kansalaisia saamaan tietoa. Jonkin asiakirjan puuttuminen rekistereistä ei tarkoita sitä, etteikö sitä voisi pyytää ja saada lisätyksi niihin. Komissio haluaa lisäksi muistuttaa arvoisalle parlamentin jäsenelle, että on jo olemassa komission puheenjohtajan kirjeenvaihtorekisteri (http://europa.eu.int/comm/commissioners/prodi/regcp/registre.cfm?CL=fr) sekä toimielinten välistä päätöksentekoa koskeva PreLex-tietokanta (http://europa.eu.int/prelex/apcnet.cfm), jonka kautta voi seurata komission ja muiden toimielinten välisen päätöksenteon keskeisiä vaiheita ja lukea sähköisessä muodossa saatavilla olevia valmisteluasiakirjoja. (1) EYVL L 145, 31.5.2001.
KIRJALLINEN KYSYMYS E-0033/02 esittäjä(t): Christopher Huhne (ELDR) komissiolle. Euroopan unionin sisäiset suorat ulkomaan sijoitukset.



Virallinen lehti nro 160 E , 04/07/2002 s. 0171 - 0171



KIRJALLINEN KYSYMYS E-0033/02 esittäjä(t): Christopher Huhne (ELDR) komissiolle (23. tammikuuta 2002) Aihe: Euroopan unionin sisäiset suorat ulkomaan sijoitukset Komission kertomuksessa Talousuudistus: kertomus yhteisön tuote- ja pääomamarkkinoiden toiminnasta(1) annettiin Euroopan unionia koskevat laskelmat EU:n sisäisiä suoria ulkomaan sijoituksia varten (kuvio 12). Voisiko komissio toimittaa vastaavat laskelmat euroalueesta sekä euroalueen ulkopuolisista jäsenvaltioista? (1) KOM(2001) 736 lopullinen. Frederik Bolkesteinin komission puolesta antama vastaus (18. maaliskuuta 2002) Taulukossa 1 esitetään tiedot suorista ulkomaisista sijoituksista käypiin hintoihin eri lähteistä eri kohteisiin (erityisesti euroalueeseen kuuluvat ja sen ulkopuoliset jäsenvaltiot) vuosina 19962000, ja se lähetetään suoraan arvoisalle parlamentin jäsenelle ja parlamentin sihteeristölle. Euroalueeseen kuuluvat ja sen ulkopuoliset jäsenvaltiot on merkitty joko lähde- tai kohdemaaksi, jotta tilastot olisivat vertailukelpoisia komission kertomuksen Talousuudistus: kertomus yhteisön tuote- ja pääomamarkkinoiden toiminnasta(1) kuviossa 12 esitettyjen tilastojen kanssa. Luvut on saatu tekemällä seuraavat olettamukset: 1. luvut koskevat suoria ulkomaisia sijoituksia, mutta ne eivät sisällä uudelleen sijoitettuja tuottoja (tämä on normaali laskentatapa, jota Eurostat käyttää vuotuisissa raporteissaan suorista ulkomaisista sijoituksista sekä Cardiff-raportissa) 2. muulla maailmalla tarkoitetaan tässä 15 jäsenvaltion ulkopuolista maailmaa 3. johdonmukaisuuden vuoksi lähes kaikki annetut luvut on tilastoitu sijoittajalähteen mukaisesti. Vain suorat ulkomaiset sijoitukset muusta maailmasta on tilastoitu kohteen mukaisesti. 4. euroalue kattaa tässä yhteydessä kaikissa tapauksissa Kreikan, vaikka se liittyi alueeseen myöhemmin. Taulukossa 2 esitetään samat tiedot indeksimuodossa (vuosi 1996 = 100), ja myös tämä taulukko lähetetään suoraan arvoisalle parlamentin jäsenelle ja parlamentin sihteeristölle. (1) KOM(2001) 736 lopullinen.
KIRJALLINEN KYSYMYS E-0244/02 esittäjä(t): Juan Ojeda Sanz (PPE-DE) komissiolle. Taideteosten kuljetus.



Virallinen lehti nro 160 E , 04/07/2002 s. 0202 - 0202



KIRJALLINEN KYSYMYS E-0244/02 esittäjä(t): Juan Ojeda Sanz (PPE-DE) komissiolle (6. helmikuuta 2002) Aihe: Taideteosten kuljetus Kesäkuun 1. päivänä 2001 pyysin komissiolta tietoja saksalaisten taidemuseoiden noudattamasta mahdollisesta syrjivästä menettelystä taideteosten kuljetuksissa (P-1665/01(1)). Komissio vakuutti, että se ei ole tietoinen mainitusta menettelystä. Kaikesta huolimatta komissio ilmoitti tiedustelevansa asiaa Saksan viranomaisilta ja tutkivansa, voidaanko asiassa soveltaa julkisia hankintoja ja palvelujen vapaata tarjoamista koskevaa yhteisön lainsäädäntöä. Olen keskustellut joitakin kertoja taideteosten kuljetuksiin erikoistuneiden espanjalaisten yritysten edustajien kanssa. He väittävät, että Saksan markkinoille on mahdotonta päästä. Espanjalaisten yritysten antamista tiedoista käy ilmi, että saksalaisia yrityksiä suositaan, kun taas muiden yritysten pääsyä markkinoille rajoitetaan. Aikooko komissio tutkia tätä asiaa niin kuin se ilmoitti vastauksessaan 5. heinäkuuta 2001? Aikooko komissio tilanteen selvittämiseksi pyytää kannanottoa toimivaltaisilta viranomaisilta? (1) EYVL C 340 E, 4.12.2001, s. 242. Frederik Bolkesteinin komission puolesta antama vastaus (18. maaliskuuta 2002) Komissiolle ilmoitettiin 22. tammikuuta 2002 päivätyssä valituksessa saksalaisten museoiden mahdollisesti syrjivistä menettelyistä, jotka koskevat maalausten ja muiden taideteosten kuljetuksia. Komissio tutkii parhaillaan asiaa. Jos tutkimuksen tulokset vahvistavat epäilyt syrjivistä menettelyistä Saksassa, komissiolla on mahdollisuus käyttää sille EY:n perustamissopimuksen 226 artiklassa annettuja välineitä ja ryhtyä rikkomisesta johtuvaan menettelyyn. Jos tutkimukset sitä edellyttävät, komissio ottaa yhteyttä Saksan viranomaisiin tilanteen selventämiseksi.
KIRJALLINEN KYSYMYS E-0319/02 esittäjä(t): Giles Chichester (PPE-DE) komissiolle. Eurooppa-neuvoston Barcelonan kokouksen valmistelut.



Virallinen lehti nro 160 E , 04/07/2002 s. 0208 - 0208



KIRJALLINEN KYSYMYS E-0319/02 esittäjä(t): Giles Chichester (PPE-DE) komissiolle (12. helmikuuta 2002) Aihe: Eurooppa-neuvoston Barcelonan kokouksen valmistelut Vuonna 2000 Lissabonissa kokoontunut Eurooppa-neuvosto kehotti neuvostoa ja komissiota tarvittaessa yhdessä jäsenvaltioiden kanssa ottamaan käyttöön eurooppalaisia innovaatioita koskevan tulostaulun kesäkuuhun 2001 mennessä. Uskooko komissio, että tämä tavoite saavutetaan, ja mitä todisteita se voi esittää mielipiteensä tueksi? Erkki Liikasen komission puolesta antama vastaus (18. maaliskuuta 2002) Euroopan innovaatioiden tulostaulun ensimmäinen versio julkaistiin liitteenä komission tiedonantoon Innovaatiot osaamiselle rakentuvassa taloudessa, jonka komissio antoi 20. syyskuuta 2000.(1) Euroopan innovaatioiden tulostaulun vuoden 2001 versio annettiin 14. syyskuuta 2001.(2) Yritystoiminnasta ja tietoyhteiskunnasta vastaava komission jäsen esitteli tämän asiakirjan lehdistötilaisuudessa 1. lokakuuta 2001.(3) Tulostaulu herätti suurta kiinnostusta tiedotusvälineissä (yli 60 artikkelia ympäri maailman), ja teollisuusneuvosto käsitteli sitä 5. joulukuuta 2001. Euroopan innovaatioiden tulostaulun vuoden 2002 versiota laaditaan parhaillaan. Se sisältää ajantasaistetut kansalliset tiedot ja saatavuuden mukaan tietoja ehdokasvaltioista, ja siinä otetaan huomioon innovaatiotoiminnan alueellinen ulottuvuus. Euroopan innovaatioiden tulostaulu laaditaan Euroopan innovaatiokartoituksen yhteydessä. Tämä hanke tukee Lissabonin Eurooppa-neuvostossa (23. ja 24. maaliskuuta 2000) käynnistettyä avoimen koordinoinnin lähestymistapaa. Hanke toteutetaan tutkimuksen ja teknisen kehittämisen viidennen puiteohjelman alaisuudessa innovaatioita ja pieniä ja keskisuuria yrityksiä koskevassa ohjelmassa. Tuotteita ovat vuosittaiset maaraportit, ajankohtaiset politiikkaa koskevat seminaarit sekä tietokanta, joka sisältää yli 600 käynnissä olevaa innovaatiopolitiikan toimenpidettä kaikista jäsenvaltioista. Tietokannan tarkoituksena on edistää kokemusten vaihtoa Euroopan innovaatiopolitiikan laatijoiden välillä.(4). (1) KOM(2000) 567 lopullinen. (2) Komission sisäinen valmisteluasiakirja SEC(2001) 1414. (3) Tulostaulun voi ladata kaikilla yhteisön virallisilla kielillä osoitteesta http://www.cordis.lu/innovation-smes/scoreboard/. Samasta www-sivustosta on saatavilla myös Innovation & Technology Transfer Newsletter- ja Cordis News -julkaisujen tulostaulua käsitteleviä erikoisnumeroita sekä yritystoiminnasta ja tietoyhteiskunnasta vastaavan komission jäsenen lehdistötiedote. (4) Katso www.cordis.lu/trendchart
KIRJALLINEN KYSYMYS E-0412/02 esittäjä(t): Nelly Maes (Verts/ALE) komissiolle. Ranskan Bretagne.



Virallinen lehti nro 160 E , 04/07/2002 s. 0216 - 0216



KIRJALLINEN KYSYMYS E-0412/02 esittäjä(t): Nelly Maes (Verts/ALE) komissiolle (21. helmikuuta 2002) Aihe: Ranskan Bretagne 1. Katsooko komissio, että Vichyn hallituksen 30. kesäkuuta 1941 tekemä päätös erottaa Loire Atlantiquen alue (siihen aikaan Ala-Loiren alue) ja siten sen historiallinen pääkaupunki Nantes muusta Bretagnesta on hyväksyttävä? Onko tämä mielivaltainen, siitä lähtien niin oikeisto- kuin vasemmistohallitustenkin voimassa pitämä päätös, komission mielestä yhteensopiva nykyään Ranskan kaltaisen EY:n perustajavaltion sitoumusten kanssa? Hyvin tiedetään, että mielipidemittaukset osoittavat niin tämän departementin kuin Bretagnen hallintoalueenkin asukkaiden enemmistön vaativan historiallista yhteenkuuluvuutta. Miten subsidiariteettiperiaatetta noudatetaan tässä asiassa? 2. Eikö Euroopan yhteisön perustajavaltion Ranskan tulisi uudelleen pohtia sitä ihannetta, joka johti tähän aluejakoon Vichyn fasistisen hallituksen yksipuolisella päätöksellä riistäen Bretagnelta osan sen alueesta? 3. Mihin käytännön toimiin komissio aikoo ryhtyä kehottaakseen Ranskaa ratifioimaan ja panemaan täytäntöön alueellaan allekirjoittamansa alueellisia ja -vähemmistökieliä koskevan eurooppalaisen peruskirjan? Romano Prodin komission puolesta antama vastaus (27. maaliskuuta 2002) Asia johon viitataan ei kuulu yhteisön toimivaltaan.
KIRJALLINEN KYSYMYS E-0065/02 esittäjä(t): Camilo Nogueira Román (Verts/ALE) neuvostolle. Galicia Euroopan rautatiekuljetusverkostossa.



Virallinen lehti nro 160 E , 04/07/2002 s. 0145 - 0146



KIRJALLINEN KYSYMYS E-0065/02 esittäjä(t): Camilo Nogueira Román (Verts/ALE) neuvostolle (25. tammikuuta 2002) Aihe: Galicia Euroopan rautatiekuljetusverkostossa Espanjan ulkoministeriön esittelemien Espanjan puheenjohtajakauden prioriteettien joukossa mainitaan aikomus edistää maaliskuussa kokoontuvassa Barcelonan Eurooppa-neuvostossa Euroopan kuljetus- ja televiestintäaluetta takuuna resurssien ja yhteisötalouden tehokkaasta käytöstä. Mitä väliaikaisia ja talousarvioon liittyviä suunnitelmia neuvostolla on asian suhteen Espanjan puheenjohtajakaudella Galician, Keski-Euroopan ja Portugalin välisen huippunopeusjunaverkon loppuunsaattamiseksi? Aikooko neuvosto pitää kiinni vuoden 2007 määräajasta? Yhteinen vastauskirjallisiin kysymyksiin E-3577/01 ja E-0065/02 (25. ja 26. maaliskuuta 2002) Komission ehdotus yhteisön suuntaviivoista Euroopan laajuisen liikenneverkon kehittämiseksi tehdyn päätöksen N:o 1692/96/EY(1) tarkistamisesta antaa yksityiskohtaiset tiedot Espanjan rautatieverkoston kehittämisestä (katso ehdotuksen liitteessä olevat kartat 3.0 ja 3.5). Ehdotus sisältää lisäksi Iberian suurten nopeuksien rautatieverkon yhteentoimivuuden. Neuvosto käsittelee parhaillaan tätä ehdotusta. Näin ollen neuvosto ei voi ottaa kantaa siihen, millä tavalla mahdollisesti tarkistettu päätös vaikuttaa Galician tilanteeseen alueellisten, kansallisten ja Euroopan laajuisten liikenneverkkojen osalta, ennen kuin neuvosto ja Euroopan parlamentti ovat tehneet asiasta lopullisen päätöksen. Lisäksi neuvosto korostaa, että erityisen rautatiehankkeen sisällyttäminen Euroopan laajuisen liikenneverkon verkostokaavioon ei vaikuta millään lailla erityishankkeen nykyistä täytäntöönpanoa koskevaan lopulliseen päätökseen, joka kuuluu kansallisten viranomaisten toimivaltaan. Samoin rakennustyön ja myönnetyn rahoituksen aikataulua koskevat päätökset arvoisan parlamentin jäsenen mainitsemassa tapauksessa kuuluvat myös Espanjan kansallisten viranomaisten toimivaltaan. (1) EYVL C 362 E, 18.12.2001.
KIRJALLINEN KYSYMYS E-0040/02 esittäjä(t): Luciano Caveri (ELDR) komissiolle. Lymen tauti.



Virallinen lehti nro 147 E , 20/06/2002 s. 0233 - 0233



KIRJALLINEN KYSYMYS E-0040/02 esittäjä(t): Luciano Caveri (ELDR) komissiolle (23. tammikuuta 2002) Aihe: Lymen tauti Euroopassa on useilla alueilla esiintynyt Lymen tautia, joka aiheutuu punkin (erityisesti Ixodes-lajin, jota on eniten Alppien alueella) puremasta. Punkit ovat vakavan tulehduksen aiheuttavan bakteerin levittäjiä, ja näin ollen olisi välttämätöntä tiedottaa asiasta varsinkin paikallisella tasolla, jotta Lymen tautia voidaan torjua tai jotta sen kehittyminen voidaan estää. Voisiko komissio ilmoittaa, mihin toimiin Euroopassa aiotaan ryhtyä, jotta Lymen tautia koskevaa tietoa voitaisiin levittää yhdenmukaisesti kaikkialla unionissa? David Byrnen komission puolesta antama vastaus (26. helmikuuta 2002) EucalbBin (European Union Concerted Action on Lyme Borreliosis)(1) omistama www-sivusto tarjoaa Euroopan tasolla päivitettyä yleistajuista tietoa Lymen borrelioosista. Tälle koordinoivalle toiminnalle myönnetty yhteisön rahoitus lakkasi vuonna 1996, ja www-sivustoa on sen jälkeen päivitetty vapaaehtoisvoimin. Nykyisillä www-sivuilla on lyhyitä selostuksia taudin päälähteistä, isäntäeläimistä ja leviämisteistä, riskeistä, diagnoosista ja ehkäisystä. Lisäksi sivuilla kerrotaan endeemisten alueiden ongelmista ja kausittaisista tekijöistä, jotka vaikuttavat siihen, missä vaiheessa vuotta ihmisten tartuntoja esiintyy eniten. Myös ennaltaehkäisyä käsitellään. Siihen kuuluvat toimenpiteet punkkien esiintymisen tarkistamiseksi sekä henkilökohtaiset varotoimet ja ohjeet, joita noudattamalla voidaan suuresti vähentää mahdollisuuksia joutua kosketuksiin punkkien kanssa. Aihetta käsitellään myös lukuisilla muilla www-sivuilla sekä väestölle tarkoitetuissa tiedotuslehtisissä. Euroopan parlamentin ja neuvoston 24. syyskuuta 1998 tekemällä päätöksellä N:o 2119/98/EY(2) yhteisöön perustettiin epidemiologisen seurannan ja valvonnan verkosto. Arvoisan parlamentin jäsenen on kuitenkin syytä tietää, että jäsenvaltiot eivät pitäneet Lymen taudin seurantaa ensisijaisena tavoitteena kyseisen yhteisön verkoston piiriin asteittain otettavista tartuntataudeista 22. joulukuuta 1999 tehdyssä komission päätöksessä 2000/96/EY(3) lueteltujen valintakriteerien perusteella. Asianmukaiset paikallistason terveydenhoitotoimet kuuluvat EY:n perustamissopimuksen 152 artiklan mukaisesti kunkin jäsenvaltion vastuulle. (1) http://www.dis.strath.ac.uk/vie/LymeEU. (2) EYVL L 268, 3.10.1998. (3) EYVL L 28, 3.2.2000.
KIRJALLINEN KYSYMYS E-3420/01

esittäjä(t): Charles Tannock (PPE-DE) komissiolle

(12. joulukuuta 2001)

Aihe: Bubi-heimon jäsenten pidättäminen ja kiduttaminen Päiväntasaajan Guineassa

Vastauksena noin 40 bubi-heimon jäsenen tammikuussa 1998 erääseen sotilaskasarmiin tekemään hyökkäykseen Päiväntasaajan Guinean viranomaiset pidättivät arviolta 500 ihmistä, joista Amnesty Internationalin mukaan kuusi kuoli pidätettynä ollessaan, useita kidutettiin tunnustusten saamiseksi, ja arviolta 70 ihmistä tuomittiin vankeuteen ajaksi, jonka pituus vaihteli kuudesta 26:een vuoteen. Oikeudenkäynnit, joiden perusteella tuomiot annettiin, olivat kaikkea muuta kuin kansainvälisesti hyväksyttyjen normien mukaisia.

Onko Euroopan unioni ottanut edellä mainitut asiat esille Päiväntasaajan Guinean viranomaisten kanssa? Jos se on tehnyt niin, minkälaisiin painostustoimiin on ryhdytty sen varmistamiseksi, ettei vankeja pahoinpidellä ja että he saavat kunnollista ruokaa ja lääkehoitoa ja että sotilaskasarmiin tehtyyn hyökkäykseen johtaneisiin ongelmiin löydetään poliittinen ratkaisu?

Poul Nielsonin komission puolesta antama vastaus

(15. maaliskuuta 2002)

Heidän pidättämisestään lähtien unioni on seurannut tarkkaan vangittujen ja kesäkuun 1998 vallankaappausyrityksestä syytettyjen bubi-heimon jäsenten tilannetta.

Unioni on puuttunut asiaan moneen otteeseen, millä on ollut ensinnäkin se vaikutus, että 15 vangin kuolemantuomiot on lievennetty elinkautisiksi vankeusrangaistuksiksi. Tammikuussa 2001 myönnetyn armahduksen yhteydessä vapautettiin noin 30 vankia, jotka oli tuomittu vankeuteen enintään kuudeksi vuodeksi.

Toistaiseksi viimeisellä vierailullaan maahan marraskuussa 2001 Yhdistyneiden kansakuntien ihmisoikeustoimikunnan erityisedustaja pääsi tutustumaan kaikkiin paikkoihin, joissa vankeja pidetään, ja totesi bubi-heimon jäsenten vankeusolojen yleisesti ottaen parantuneen.

Päiväntasaajan Guinean kanssa käytävän poliittisen vuoropuhelun yhteydessä unioni on aina korostanut, että maan pitäisi liittyä mahdollisimman nopeasti kidutuksen ja muun julman, epäinhimillisen tai halventavan kohtelun tai rangaistuksen vastaiseen yleissopimukseen ja kaikkinaisen rotusyrjinnän poistamista koskevaan yleissopimukseen.

Samoin unioni on toistanut tärkeyden kunnioittaa ja soveltaa maan hallituksen ja poliittisten puolueiden välisiä sopimuksia.

Tässä tarkoituksessa sekä oikeusvaltion kehittymisen tukemiseksi ja etnisten jännitteiden lievittämiseksi komissio hyväksyi vuonna 2001 hankkeen, jolla tuetaan kansalaisyhteiskunnan kehitystä ja vahvistetaan sekä oikeusvarmuutta että parlamentin toimintaa.